Tom Behnke (FP), 1998-01-15:
Lad mig starte med at sige, at Fremskridtspartiet kan støtte forslaget, som det er fremsat.
Vi har forstået forslaget på den måde, at man generelt ønsker at stramme op på reglerne for udgang fra fængslerne, og det kan vi godt være med til.
Men vi synes egentlig, det ville være bedre, om man prøvede at dreje fokus lidt væk fra antallet af udgange, som den enkelte kan få efter spillereglerne, og at man så i stedet for drejede det over på det, der er det vigtige: at når man så tillader, at en indsat får lov til at komme ud på udgang eller på orlov - hvad enten det er ledsaget, eller det ikke er ledsaget - så skulle man i stedet for se meget mere på vilkårsovertrædelser.
Det er jo altid sådan, når en indsat får lov til at komme uden for fængslet, at der er fastsat en række vilkår for, hvordan det skal foregå.
Men det, vi ved, og det, jeg ved fra mit arbejde, er, at selv om disse indsatte overtræder vilkårene, og det bliver opdaget, og politiet laver indberetning om, at vilkårene er overtrådt, så sker der ikke noget ved det.
Det gør der i nogle tilfælde, det er der ingen tvivl om, selvfølgelig gør der det, men det er langt fra altid.
Og derfor synes jeg, det var vigtigere, hvis vi kunne dreje beslutningsforslag nr. B 57 over til, at man i stedet for generelt på papiret, i spillereglerne, at skære antallet af udgange ned lagde meget mere vægt på, at den indsatte godt kan få lov til at komme ud på nogle enkelte udgange om året, hvis vedkommende gør sig fortjent til det, og med den klare konsekvens, at hvis vilkårene bliver overtrådt under udgang, så er det slut med at komme ud.
Så har vedkommende vist, at han eller hun ikke magter at tage det ansvar, og så må vi skride ind og sige: Så er det slut med at få lov at komme ud.
Jeg synes også, det er vigtigt, at vi får slået det fast.
Jeg synes egentlig, det er ærgerligt, at det ikke allerede er slået fast.
Jeg synes også, det er lidt ærgerligt, at der er et flertal i Folketinget, der ikke vil være med til det.
Det burde jo være sådan.
Når nu kriminalforsorgen spørger politiet, som har haft besværet med at fange den pågældende mand eller kvinde, om det er tilrådeligt, at vedkommende får lov til at komme på udgang, og politiet siger: »Nej, lad være med at sende vedkommende ud.
Det går galt.
Vedkommende går lige ud og laver en kriminel handling igen, måske endda en meget, meget grov kriminel handling«
, men så sidder man inde i kriminalforsorgen og siger: »Nej, det er vi nok klogere på alligevel«, og lader vedkommende gå, og hvad sker så?
Så er det for sent at fortryde.
Men det, man som minimum kunne gøre, var dog at tage det til efterretning og så sige: »Så må vi i hvert fald sørge for, at i resten af den tid, vedkommende afsoner, kommer han eller hun ikke ud igen.« Men det gør man ikke.
I Kriminalforsorgen findes der eksempler
på, at personer, der har været på udgang, selv om politiet advarede, går ud og laver grov kriminalitet, kommer ind og sidde igen og ganske kort tid efter faktisk får lov til at komme på udgang igen og så gentager en kriminel handling én gang til.
Det er tilladt at begå fejl
, det kan vi alle sammen komme til; men det er ikke tilgiveligt, at man ikke tager ved lære af de fejl, man begår.
Det menneskesyn, at når domstolene har bestemt, at den kriminelle skal sidde i fængsel, så skal han sidde i fængsel?
Er det et forkert og et skævt, inhumant menneskesyn, at man følger det, domstolene har bestemt?
Det var jo det, der var meningen med dommen; det var, at vedkommende skulle sidde i fængsel.
Er det så et dårligt menneskesyn, at man påpeger, at vi synes, de skal blive siddende derinde, når nu de er dømt til det?
Er det et dårligt menneskesyn i forhold til den dømte kriminelle?
Hvem er det, man ønsker at tage hensyn til?
For Fremskridtspartiets vedkommende skal der ikke være tvivl om, at vi ikke sætter kriminelles liv og velfærd langt højere end deres ofres.
De kriminelle har selv valgt at være det.
Der er ingen ofre, der selv vælger at være offer.
Derfor burde vi tage langt mere hånd om ofrene frem for at lave den pylren om de kriminelle.
Det har de ikke fortjent, og det har
de ikke godt af, og det er ikke sundt for dem.